Cang₂ guë́₄ jaun₂, ca₂jme₃jnia₅ táng₃ Jesús ne₄ chiꞌ₂ dsɨ₂guia₃-tɨ́n₂ quiáin₅ cheiꞌ₅₄ Jmɨ₁ŋíꞌ₄ Tiberias. Le₂la₂ bá₄ ca₂lë₃:
Jme₁tionꞌ₅₄ co₂lë₅ Si₂mu₅₄ Pe₄; To₁má₄, i₂të́ꞌ₂ dsa₂ Dsa₂ Tsɨnꞌ₅₄; Natanael i₂chan₂ juɨg₂ Caná ja₁tén₄ ꞌuë₃ Galilea; le₃on₃ ja₁ŋiꞌ₅₄ Zebedeo në́₃; quiainꞌ₅₄ on₃ guë́₄ chiꞌ₂ dsɨ₂guia₃-tɨ́n₂ siánꞌ₂ quián₅ Jesús.
Jaun₂ ca₂juáꞌ₂ Si₂mu₅₄ Pe₄: ―Nei₅₄ i₁chángꞌ₃ ju₄. Jaun₂ ca₂ŋag₃ ꞌéi₂: ―Ján₃ bá₄ dsau₅₄ jniaꞌ₅₄ quianꞌ₅₄ ꞌne₂. Jaun₂ i₃léin₂, ca₂uɨ́g₂ ꞌŋióꞌ₃ caun₂ tsɨ₁mu₅, la₁ a₂ꞌuë₂ jaun₂ tsá₃ ju₄ ca₂join₃ ꞌi₁jan₂.
Jme₁ca₂jnia₃ táng₃ jaun₂, jaun₂ jme₁chénꞌ₄ Jesús cheiꞌ₅₄ jmɨ₁ŋíꞌ₄, la₁ tsá₃ jaun₂ ŋi₅ chiꞌ₂ dsɨ₂guia₃-tɨ́n₂ jŋiaꞌ₅₄ Jesús bá₄ ꞌéi₂.
Jaun₂ në́₃ ca₂juáꞌ₂ Jesús: ―ꞌNiaꞌ₂ chiꞌ₂, ¿tsa₁ ju₄ chan₂ quiánꞌ₂ ꞌniaꞌ₂? Jaun₂ ca₂ŋag₃ ꞌéi₂: ―Liaꞌ₂ ꞌi₁jan₂.
Jaun₂ në́₃ ca₂juáꞌ₂ Jesús: ―Tiong₂ ꞌniaꞌ₂ ꞌmá₅ quiángꞌ₂ të₂le₃ gu₂ ne₁ tsɨ₁mu₅, jaun₂ joinꞌ₅₄ ꞌniaꞌ₂. Jaun₂ le₂jaun₂ bá₄ ca₂jmo₃. Jme₁co₂lág₂ jaun₂ tioinꞌ₅₄ tsá₃ lé₂ dsí₃ tsɨ₁ꞌmá₅ dsi₂jmɨg₂, ia₁ a₂ŋɨ́₄ lë₃ juɨn₅ i₁ju₁ jme₁tionꞌ₅₄ ꞌŋióꞌ₃.
Jaun₂ në́₃ ca₂juáꞌ₂ chiꞌ₂ dsɨ₂guia₃-tɨ́n₂ i₂jme₁ꞌnio₃ Jesús guë́₄ lɨn₃, ca₂tsɨ́ꞌ₃ Pe₄: ―¡Te₁guiꞌ₅₄ bá₄ ó₃! Jë₂ bá₄ conꞌ₂ ca₂nág₂ Si₂mu₅₄ Pe₄, Te₁guiꞌ₅₄ bá₄ ꞌéi₂, ca₂quɨ́ꞌ₂ tsɨnꞌ₅₄ jang₄ le₃coꞌ₅₄ (ia₁ jme₁ma₂në₂jŋiáꞌ₂ a₂jme₁jmo₃ ta₁) jaun₂ ca₂tiáin₂ dsi₂jmɨg₂.
Chiꞌ₂ dsɨ₂guia₃-tɨ́n₂ rɨinꞌ₅₄ guëꞌ₂ në́₃, ca₂dsi₃lein₃ bá₄ të₂ cheiꞌ₅₄ jmɨ₁ŋíꞌ₄ quianꞌ₅₄ tsɨ₁mu₅ qui₂tsɨ₂cuɨ́nꞌ₅ tsɨ₁ꞌmá₅, ca₂liaꞌ₂ rë₂canꞌ₂ ju₄. Ia₁ tsá₃ uɨ́ng₂ jme₁tioinꞌ₅₄ ja₁lë́₄ cheiꞌ₅₄ jmɨ₁ŋíꞌ₄: conꞌ₂ caun₂ ꞌŋiá₂-láu₂ metros bá₄ jme₁tí₄.
Jme₁ca₂sióin₃ ꞌuë₃ në́₃, ca₂jág₃ a₂ma₂niog₅ si₂ táꞌ₃, ján₃ bá₄ jme₁ma₂dsɨ́n₂ jan₂ ju₄ ne₄ si₂; ján₃ bá₄ jme₁te₁ꞌi₁ i₁ŋíꞌ₄ në́₃.
Jaun₂ ca₂juáꞌ₂ Jesús: ―Jŋia₅ jan₂-on₃ ju₄ i₂liaꞌ₂ në₂chanꞌ₂ ꞌniaꞌ₂.
Jaun₂ ca₂uɨ́g₂ Si₂mu₅₄ Pe₄ gueiꞌ₅₄ tsɨ₁mu₅. Jaun₂ ca₂tsë́ꞌ₃ tsɨ₁ꞌmá₅ ca₂të₂ cheiꞌ₅₄ jmɨg₂ liaꞌ₂ rë₂canꞌ₂ tionꞌ₅₄ ju₄ ca₁canꞌ₅₄. Conꞌ₂ caun₂ ꞌŋiá₂-lón₂ rë₂dsɨ́₂ të₂láu₃-guia₃-ún₂ (153) ju₄ jme₁tionꞌ₅₄. La₁ o₁jŋiaꞌ₅₄ la₂ juɨn₅ ju₄ jme₁tionꞌ₅₄, tsá₃ ca₂gag₂ bá₄ guë́₄ tsɨ₁ꞌmá₅.
Jaun₂ ca₂juáꞌ₂ Jesús ca₂tsɨ́ꞌ₃ chiꞌ₂ dsɨ₂guia₃-tɨ́n₂: ―I₂nóꞌ₅ ꞌniaꞌ₂ i₂quéꞌ₂ má₃ të₂ o₃ꞌiog₂. Jaun₂ liaꞌ₂ ꞌi₁jan₂ chiꞌ₂ dsɨ₂guia₃-tɨ́n₂ tsá₃ tiá₂ dsɨ́₅ ŋag₃ i₂ꞌein₂ ꞌéi₂, ia₁ ŋi₅ bá₄ jaun₂ Te₁guiꞌ₅₄ bá₄ ꞌéi₂.
Jaun₂ në́₃ ca₂jme₃quián₃ Jesús, ca₂can₃ i₁ŋíꞌ₄, jaun₂ ca₂cuë́ꞌ₃ chiꞌ₂ dsɨ₂guia₃-tɨ́n₂. Ján₃ bá₄ le₂jaun₂ ca₂jmo₃ quianꞌ₅₄ ju₄.
A₂në₅ jë₁ca₂të́₂ ꞌnagꞌ₂ ráun₂ a₂ca₂jme₃jnia₅ Jesús ne₄ chiꞌ₂ dsɨ₂guia₃-tɨ́n₂ quiáin₅ cang₂ jme₁ca₂jeinꞌ₅₄ ja₁jme₁rë₂ꞌlɨin₅₄.
Cang₂ jme₁ca₂lë₃ guë́ꞌ₅ má₃ të₂ o₃ꞌiog₂, ca₂ŋag₃ Jesús ca₂ŋɨ́iꞌ₃ Si₂mu₅₄ Pe₄: ―Si₂mu₅₄, ja₁ŋiꞌ₅₄ Juan₅₄, ¿dsau₅ ꞌniógꞌ₃b jniá₂ liaꞌ₂ conꞌ₂ guë́₄ dsa₂ tión₂ la₂? Jaun₂ ca₂ŋag₃ Pe₄: ―Ján₅, Te₁guiꞌ₅₄. Ŋiꞌ₅₄ bá₄ ꞌne₂ jaun₂, a₂ꞌnió₃c jniá₂ ꞌne₂. Jaun₂ ca₂juáꞌ₂ Jesús: ―Jme₁tan₅₄ guein₂ jáꞌ₂ chaꞌ₂ quiáng₃ jaun₂.
Jaun₂ ca₂ŋag₃ táng₃ Jesús jë₁ca₂të́₂ táng₃ ráun₂: ―Si₂mu₅₄, ja₁ŋiꞌ₅₄ Juan₅₄, ¿ꞌniógꞌ₃ jniá₂? Jaun₂ ca₂ŋag₃ Pe₄: ―Ján₅, Te₁guiꞌ₅₄. Ŋiꞌ₅₄ bá₄ ꞌne₂ jaun₂ a₂ꞌnió₃c jniá₂ ꞌne₂. Jaun₂ ca₂juáꞌ₂ Jesús: ―Jmo₄ ꞌí₁ jáꞌ₂ chaꞌ₂ bëꞌ₅₄ quiáng₃ jaun₂.
Jaun₂ ca₂ŋag₃ táng₃ Jesús jë₁ca₂të́₂ ꞌnagꞌ₂ ráun₂: ―Si₂mu₅₄, ja₁ŋiꞌ₅₄ Juan₅₄, ¿ꞌniógꞌ₃c jniá₂? Jaun₂ ca₂ꞌí₃ quɨꞌ₂ dsɨ́₅ Pe₄ ia₁ ca₂ŋag₃ Jesús jë₁ca₂të́₂ ꞌnagꞌ₂ ráun₂, “¿ꞌniógꞌ₃c jniá₂?.” Jaun₂ ca₂juáꞌ₂: ―Te₁guiꞌ₅₄, ca₂le₃jë́₃ bá₄ ŋiꞌ₅₄ ꞌne₂. Ŋiꞌ₅₄ bá₄ ꞌne₂ jaun₂ a₂ꞌnió₃ jniá₂ ꞌne₂. Jaun₂ ca₂juáꞌ₂ Jesús: ―Jme₁tan₅₄ jáꞌ₂ chaꞌ₂ bëꞌ₅₄ quiáng₃ jaun₂.
A₂dsɨ₂jóꞌ₃ juáꞌ₅ jniá₂, liaꞌ₂ conꞌ₂ jme₁lɨ́ngꞌ₄ guë́₄ dsa₂ chiꞌ₂, jme₁tɨngꞌ₂ jme₁quɨ́ꞌ₂ tsɨ́ngꞌ₂, jaun₂ jme₁gógꞌ₂ a₂jáꞌ₄ ꞌniogꞌ₂ gogꞌ₅₄; la₁ia₁ jë₁ma₂lɨ́ngꞌ₅ jan₂ dsa₂ ma₂guenꞌ₂, jaun₂ neiꞌ₅₄ gogꞌ₂, jaun₂ i₂siánꞌ₂ bá₄ queiꞌ₃ tsɨ́ngꞌ₂, jaun₂ dsɨ₃jiog₃ ja₁tsá₃ ꞌniogꞌ₂ gogꞌ₅₄.
Jme₁ca₂juáꞌ₂ Jesús le₂në₅, ca₂jmo₃ jág₁ a₂ꞌë₂₃ ꞌe₂ ne₅₄ ꞌmú₃ a₂ꞌi₄ ꞌéiꞌ₃ dsɨ₃ŋɨ́₂ Pe₄, a₂jme₃jniai₂₃ a₂jlánꞌ₁ Diú₄. Jaun₂ ca₂juáꞌ₂ táng₃ ca₂tsɨ́ꞌ₃ Pe₄: ―¡ꞌÉin₃ jniá₂!
Jme₁ca₂jénꞌ₃ Pe₄ le₃caꞌ₃, ca₂jág₃ já₅ chi₁coꞌ₅₄ quióꞌ₅, chiꞌ₂ dsɨ₂guia₃-tɨ́n₂ i₂ꞌnio₃ Jesús guë́₄ lɨn₃; chiꞌ₂ dsɨ₂guia₃-tɨ́n₂ ꞌéi₂ i₂jme₁guá₄ cau₅ le₃jénꞌ₃ quióꞌ₅ Jesús ja₁ca₂guë́ꞌ₃ má₃ të₂le₃ ca₂nei₂, ján₃ bá₄ ꞌéi₂ i₂ca₂ŋag₃ ca₂ŋɨ́iꞌ₃ Jesús, jme₁ca₂juáꞌ₂: “Te₁guiꞌ₅₄, ¿i₂ꞌein₂ ꞌéi₂ i₂jángꞌ₂ quiángꞌ₂?”
Jaun₂ jme₁ca₂jág₃ Pe₄ ca₂jɨ́in₂ ꞌéi₂, ca₂ŋag₃ ca₂ŋɨ́iꞌ₃ Jesús: ―Te₁guiꞌ₅₄, i₂la₂ guëꞌ₂: ¿ꞌe₂ jénꞌ₄?
Jaun₂ ca₂ŋag₃ Jesús: ―Chi₂juaꞌ₂ ꞌnio₃ jniá₂ a₂chan₂ i₂në₅ ca₂liaꞌ₂ jë₁ma₂guiónꞌ₃ táng₃ jniá₂, ¿ꞌe₂ bá₄ ꞌuɨg₅₄ ꞌne₂ ꞌɨ₅ ꞌauꞌ₂? La₁ia₁ ꞌne₂ ꞌéin₃ jniá₂.
Jaun₂ në́₃ ca₂i₃ꞌag₅₄ jág₁ në₅ jɨn₄ rɨinꞌ₅₄ a₂tsá₃ jón₂ chiꞌ₂ dsɨ₂guia₃-tɨ́n₂ ꞌéi₂. La₁ia₁ on₃juaꞌ₅₄ jaun₂ ca₂juáꞌ₂ Jesús a₂tsá₃ jón₂ ꞌéi₂; a₂jaun₂ bá₄ ca₂juáꞌ₂: “Chi₂juaꞌ₂ ꞌnio₃ jniá₂ a₂chan₂ i₂në₅ ca₂liaꞌ₂ jë₁ma₂guiónꞌ₃ jniá₂ táng₃, ¿ꞌe₂ bá₄ ꞌuɨg₅₄ ꞌne₂ ꞌɨ́₅ ꞌauꞌ₂?”
Chiꞌ₂ dsɨ₂guia₃-tɨ́n₂ ꞌéi₂ bá₄ la₂, i₂jángꞌ₅ jág₁ dsau₅ ꞌa₂ liaꞌ₂ ca₂lë₃, i₂ca₂tóꞌ₂ jág₁ la₂ ne₄ si₂ në́₃. Jaun₂ ne₄ bá₄ jniog₄, a₂tí₅ bá₄ jág₁ dsau₅ a₂jángꞌ₅ ꞌéi₂.
Ján₃ bá₄ cha₂ ꞌlióng₂ a₂siáꞌ₂ a₂ca₂jmo₃ Jesús; juaꞌ₅₄ meiꞌ₂ guë́₃ dsɨ₃toꞌ₅₄ ne₄ si₂ le₂caun₂ le₂caun₂, ca₂liaꞌ₂ jŋiaꞌ₅₄ ta₁caun₂ mɨ₂güɨ́g₃ bá₄ tsá₃ jme₁ꞌéiꞌ₄ si₂ juaꞌ₅₄ ca₂ꞌuë́ꞌ₃ dsa₂, lɨ́n₂ jniá₂. Co₂në₅.